CELEX: 32022R0526
Language: bg
Date: 2022-04-01 00:00:00
Title: Регламент за изпълнение (ЕС) 2022/526 на Комисията от 1 април 2022 година за дерогация от Регламент за изпълнение (ЕС) 2017/39 по отношение на учебната година 2021/2022 във връзка с проверките на място в помещенията на заявителите на помощ или на учебните заведения за целите на схемата за училищата

4.4.2022   
               
               
                  BG
               
               
                  Официален вестник на Европейския съюз
               
               
                  L 105/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/526 НА КОМИСИЯТА
         от 1 април 2022 година
         за дерогация от Регламент за изпълнение (ЕС) 2017/39 по отношение на учебната година 2021/2022 във връзка с проверките на място в помещенията на заявителите на помощ или на учебните заведения за целите на схемата за училищата
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 62, параграф 2, първа алинея, букви а), б) и в) от него,
         като има предвид, че:
         
                     (1)
                  
                  
                     В член 10, параграф 3 от Регламент за изпълнение (ЕС) 2017/39 на Комисията (2) се определя минималният процент на проверките на място, които трябва да се извършват в помещенията на заявителите на помощ, които се занимават с доставката и разпределението на продукти и със съпътстващи образователни мерки в рамките на схемата, посочена в член 23 от Регламент (ЕС) № 1308/2013 на Европейския парламент и на Съвета (3) („схемата за училищата“). В член 10, параграф 3, четвърта алинея от Регламент за изпълнение (ЕС) 2017/39 се предвижда, че когато заявител, който не е учебно заведение, кандидатства за помощ, свързана с доставката и разпределението на продукти, проверката на място, извършена в помещенията на този заявител, се допълва от проверки на място в помещенията на поне две учебни заведения или поне 1 % от учебните заведения, отчетени от заявителя в съответствие с член 6 от Делегиран регламент (ЕС) 2017/40 на Комисията (4), като се избира по-голямата от двете стойности.
                  
               
                     (2)
                  
                  
                     Поради въведените мерки за справяне с пандемията от COVID-19, по-специално затварянето на учебните заведения и ограниченията на достъпа на външни посетители до техните помещения, е възможно през учебната година 2021/2022 държавите членки да срещнат трудности при планирането и извършването на своевременни проверки на място в помещенията на заявителите за помощ или учебните заведения. Поради това е целесъобразно да се предвиди, че когато държавите членки не са в състояние да извършват тези проверки на място съгласно изискванията на член 10, параграф 3 от Регламент за изпълнение (ЕС) 2017/39, те могат да решат да извършват такива проверки на място от разстояние, например чрез видеоконферентна връзка.
                  
               
                     (3)
                  
                  
                     В член 10, параграф 6 от Регламент за изпълнение (ЕС) 2017/39 се определят правилата и методите, приложими за докладването на проверките и резултатите от тях. За да се гарантира прозрачност, държавите членки следва да обосноват необходимостта от дерогацията, предвидена в настоящия регламент, и да докладват за използването ѝ в контролния доклад, който се изготвя за всяка проверка на място, извършена от разстояние.
                  
               
                     (4)
                  
                  
                     Поради това е целесъобразно да се предвиди дерогация от някои разпоредби на Регламент за изпълнение (ЕС) 2017/39 по отношение на учебната година 2021/2022.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Чрез дерогация от член 10, параграф 3, втора—пета алинея от Регламент за изпълнение (ЕС) 2017/39, когато поради мерките, въведени във връзка с пандемията от COVID-19, държавите членки не са в състояние да извършват проверки на място в помещенията на заявителите на помощ или на учебните заведения по отношение на учебната година 2021/2022, тези проверки могат да се извършват от разстояние.
            
            
               2.   Чрез дерогация от член 10, параграф 6 от Регламент за изпълнение (ЕС) 2017/39, когато проверките на място се извършват от разстояние в съответствие с параграф 1 от настоящия член, компетентният контролен орган включва в контролния доклад обосновка на необходимостта от такава дерогация и информация за използването ѝ.
            
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 април 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (ОВ L 5, 10.1.2017 г., стр. 1).
         
            (3)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 20.12.2013 г., стр. 671).
         
            (4)  Делегиран регламент (ЕС) 2017/40 на Комисията от 3 ноември 2016 г. за допълнение на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения и за изменение на Делегиран регламент (ЕС) № 907/2014 на Комисията (ОВ L 5, 10.1.2017 г., стр. 11).